Asielsoekers in VSA moet nou in aanhouding bly | Netwerk24
Die prokureur-generaal (PG) van Amerika het beslis dat asielsoekers nie meer vrygelaat mag word terwyl hulle wag dat hul aansoek in die hof aangehoor word nie.
William Barr het die departement van binnelandse veiligheid 90 dae gegee om te verseker dat hy sy planne in plek kry vir die baie meer migrante wat hy nou gaan moet hanteer.
Dit is Barr se eerste beslissing in die immigrasiehof sedert hy deur pres. Donald Trump aangestel is. Dit is in pas met die Trump-regering se planne om strenger te wees met die tienduisende migrante wat veral van Sentraal-Amerikaanse lande na Amerika stroom. Die immigrasiehowe val onder die beheer van die departement van justisie en die PG kan ’n beslissing doen wat dan ’n presedent in die regstelsel skep.
Voor Barr se beslissing kon hierdie migrante wat op die grens aankom en asiel vra, of in die land aangekeer word, vrygelaat word totdat hulle op ’n hofdatum wat aan hulle gegee is, in die hof moet verskyn.
Die implikasie van die beslissing is dat almal nou aangehou moet word in aanhoudingsplekke wat reeds tot oorlopens toe vol is.
Die aanhoudingsplekke word deur die departement van binnelandse veiligheid bestuur. Hulle het die reg om aangehoudenes op “parool” vry te laat en doen dit dikwels as hulle nie meer plek het nie.
Die volle impak van die beslissing is nog nie duidelik nie, want dit berus grootliks op die departement van binnelandse veiligheid se vermoëns, sê Steve Vladeck, professor in die regte aan die Universiteit van Texas.
Michael Tan van die American Civil Liberties Union sê hulle gaan die Trump-regering hof toe vat oor die beslissing. Immigrante-advokate het ook beswaar gemaak.
Die aantal immigrante in aanhouding was in die boekjaar vir 2019 meer as 46 000 mense per dag.
Meer oor: William Barr | Vsa | Wêreld | Migrante | Aanhouding